Diari Oficial de la Generalitat Valenciana


Sumari del DOGV 6393, del 09-11-2010 (2010/11677)

RESOLUCIÓ de 3 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració cultural, educativa i científica entre l'Institut Valencià de Conservació i Restauració de Béns Culturals i la Universitat CEU Cardenal Herrera.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6393

Data del DOGV
:   09-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11613


Data del document
:   03-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 3 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració cultural, educativa i científica entre l'Institut Valencià de Conservació i Restauració de Béns Culturals i la Universitat CEU Cardenal Herrera. [2010/11792]  
L'Institut Valencià de Conservació i Restauració de Béns Culturals i la Universitat CEU Cardenal Herrera han subscrit, després de la tramitació prèvia reglamentària, el 15 de juliol de 2010, un conveni marc de col·laboració cultural, educativa i científica.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1529/2010, i que figura com a annex d'esta resolució.  
Valencia, 3 de novembre de 2010.- La directora general del Secretariat del Consell: Mª Teresa Lleó Alonso.  
CONVENI MARC DE COL·LABORACIÓ CULTURAL, EDUCATIVA I CIENTÍFICA ENTRE L'INSTITUT VALENCIÀ DE CONSERVACIÓ I RESTAURACIÓ DE BÉNS CULTURALS I LA UNIVERSITAT CEU CARDENAL HERRERA  
Moncada (València), 15 de juliol de 2010   
Per una part, l'Institut Valencià de Conservació i Restauració de Béns Culturals, d'ara en avant IVC+R, amb CIF T-3378413-U, amb seu al carrer Genaro Lahuerta, número 25, de València, i en nom i representació de l'Institut Carmen Pérez García, directora Gerent, en virtut de les atribucions que té conferides en virtut de l'apartat 1 de l'article 10 de la Llei 5/1999, de 9 d'abril, de Creació de l'Institut Valencià de Conservació i Restauració de Béns Culturals.  
I per l'altra part, la Universitat CEU Cardenal Herrera, amb domicili social a l'avinguda del Seminari, s/n, 46075 Moncada (València), i CIF G 52.613.811, i en nom i representació de la Universitat José Mª Díaz y Pérez de la Lastra, en virtut del que disposen l'article 37.c i les Normes d'Organització i Funcionament de la Universitat CEU Cardenal Herrera (Decret 236/2003, de 28 de novembre, DOCV de 3 de desembre de 2003).  
Ambdós parts es reconeixen mútuament en la qualitat en què hi intervenen i la capacitat legal necessària per a la firma del present document, i a este efecte,  
EXPOSEN  
Primer. Que la Generalitat Valenciana, segons disposa la Llei 4/1998, d'11 de juny, del Patrimoni Cultural Valencià, té encomanada la protecció, la conservació, la difusió, el foment i l'augment del patrimoni cultural valencià, per a la qual cosa, entre d'altres actuacions, va crear, per mitjà de la Llei 5/1999 de 9 d'abril, com a institució especialitzada amb la màxima qualificació en l'assistència científica i tècnica, l'Institut Valencià de Conservació i Restauració de Béns Culturals.  
Que l'Institut Valencià de Conservació i Restauració de Béns Culturals naix amb la vocació de ser la institució que servisca d'intermediària entre els diversos organismes públics i privats per a actuar com a centre planificador i supervisor de les actuacions que, en matèria de conservació i restauració de béns culturals, té encomanades.  
Segon. Que la Universitat CEU Cardenal Herrera és una institució acadèmica sense ànim de lucre promoguda per la Fundació Universitària Sant Pau CEU i creada per Llei 7/1999 de les Corts Valencianes, de 3 de desembre, a l'empara de l'article 27.6 de la Constitució espanyola, i que té com a antecedent directe el Centre d'Estudis Universitaris (CEU) nascut en 1932 per iniciativa de l'Associació Catòlica de Propagandistes, a fi de servir per a la millora de l'educació superior i de fomentar l'excel·lència en l'ensenyança universitària.  
La CEU-UCH té entre els seus fins impulsar i fomentar la investigació científica i oferir els mitjans per a una àmplia difusió de la cultura i els valors que propugna.  
Tenint en compte l'anteriorment exposat, la CEU-UCH i l'IVC+R convenen un acord marc de col·laboració cultural, educativa i científica en l'àmbit de la conservació i restauració, en què qualsevol de les dos institucions pot iniciar propostes per a les activitats previstes en el conveni marc, d'acord amb les següents  
CLÀUSULES  
Primera. Finalitat de l'acord  
L'objecte d'este acord és la col·laboració cultural, educativa i científica entre l'Institut Valencià de Conservació i Restauració de Béns Culturals i la CEU-UCH.   
Segona. Dret i obligacions de les parts  
Les parts sotasignades convenen i s'obliguen pel present acord a prestar-se recíproca assistència i cooperació en tots aquells aspectes que tinguen relació directa amb les activitats i fins propis d'ambdós institucions en les àrees d'ensenyança, investigació, creació i extensió universitària, siguen de caràcter cultural, tècnic, científic, d'investigació, econòmic, artístic o esportiu, que tinguen com a objecte el desplegament organitzat i sistemàtic dels seus objectius.   
Tercera. Objecte  
Les activitats particulars organitzades per la CEU-UCH que es realitzen com a conseqüència d'este conveni marc d'assistència i cooperació mútua seran explicitades en addendes annexes al present conveni, numerades correlativament, per projecte, les quals hauran d'incloure, entre d'altres necessaris, els aspectes següents:   
a) Programa pressupostari i financer de despeses i ingressos desglossats, amb la forma o termini d'ingrés o cobrament, i amb la delimitació del càrrec corresponent a cada institució que participe en els projectes acordats.   
b) Tasques, deures i responsabilitats acadèmiques, institucionals i/o tècniques a càrrec de cada una de les parts, amb la delimitació de les unitats de cada part que hi intervinguen.   
c) Les contraprestacions econòmiques, si és el cas, s'establiran en cada addenda concreta.  
Quarta. Divulgació i comunicació  
La CEU-UCH es compromet a deixar sempre constància del caràcter de copatrocinador de l'Institut Valencià de Conservació i Restauració de Béns Culturals. Així, l'IVC+R, amb caràcter general, tindrà dret que el seu logotip i/o denominació social, o la marca gràfica que designe, figuren o siguen esmentats absolutament en tota la difusió que la CEU-UCH faça de les activitats contingudes en este contracte.  
La CEU-UCH es compromet en les divulgacions que faça d'este conveni, siga per mitjans escrits, orals, audiovisuals i Internet (cartells, fullets divulgatius, programes de mà, llibres oficials, impresos, lones publicitàries i espais sobre l'escenari, insercions publicitàries en pàgines web, publicitat en mitjans de comunicació...), que la imatge de l'Institut Valencià de Conservació i Restauració de Béns Culturals hi figure sempre amb la mateixa grandària i importància que la seua pròpia.  
Tot el material divulgatiu o informatiu derivat d'este contracte haurà de fer-se, sempre prèviament, sota el criteri, la supervisió i l'autorització del Departament de Comunicació de l'Institut Valencià de Conservació i Restauració de Béns Culturals.   
Durant la conferència de premsa o l'acte de presentació de qualsevol dels actes relatius a les activitats objecte d'este contracte, si és el cas, hi haurà suficient presència del logotip i símbol de l'IVC+R, que figurarà de manera visible en un plafó multilogos o similar, darrere de la taula dels intervinents, juntament amb els elements gràfics identificatius de la CEU-UCH.  
Si la CEU-UCH fera algun dossier de premsa, haurà de portar el logotip de l'Institut Valencià de Conservació i Restauració de Béns Culturals i ser consensuat amb el Departament de Comunicació de l'Institut.  
Així mateix, l'Institut Valencià de Conservació i Restauració de Béns Culturals podrà fer pel seu compte, amb el coneixement previ de la CEU-UCH, la publicitat que considere oportuna sobre l'esdeveniment, reservant-se la facultat de fer públic el patrocini, en la qual sempre figurarà el logo de l'Institut Valencià de Conservació i Restauració de Béns Culturals, que es compromet que la imatge de la CEU-UCH tinga la mateixa visibilitat i importància que la seua pròpia.   
Quinta. Drets d'imatge  
Les parts sotasignades cediran els seus logotips i noms únicament per a donar publicitat a l'activitat objecte d'este acord establida en l'addenda, sense que puguen ser utilitzats per a altres fins.   
Qualsevol de les parts firmants podrà utilitzar i difondre el contingut del present conveni en la mesura que considere més adequada a la promoció de la seua pròpia imatge.   
En els actes que sorgisquen durant l'activitat: conferència de premsa, presentació al públic, etc., hi haurà un representant de l'Institut Valencià de Conservació i Restauració de Béns Culturals i un altre representant de la CEU-UCH, que hi participaran i hi intervindran, amb els altres representants que hi hagen sigut designats.   
A este efecte, el protocol, la participació i la intervenció en els dits actes hauran de ser consensuats pels Departaments d'Imatge, Comunicació i Protocol d'ambdós entitats.   
Així mateix, sempre que l'activitat requerisca una invitació al públic, la directora gerent de l'Institut Valencià de Conservació i Restauració de Béns Culturals figurarà com coamfitriona en la invitació de l'acte.   
L'Institut Valencià de Conservació i Restauració de Béns Culturals disposarà almenys d'un 10% de la capacitat de les invitacions, que podrà distribuir lliurement.   
La CEU-UCH haurà d'informar el Departament de Relacions Socials de l'Institut Valencià de Conservació i Restauració de Béns Culturals amb temps dels distints actes que s'organitzen dins de l'activitat.   
Sexta. Publicacions  
En el cas que es faça alguna publicació com a conseqüència d'esta intervenció, hi hauran de figurar els crèdits de les entitats col·laboradores amb els noms dels tècnics que hagen intervingut en el projecte.   
En el text es farà menció expressa del fet que la dita intervenció ha sigut realitzada gràcies a la col·laboració de la CEU-UCH i de la Generalitat Valenciana a través de l'Institut Valencià de Conservació i Restauració de Béns Culturals.   
La part o entitat que efectue la publicació entregarà deu exemplars a l'altra entitat per a fins divulgatius i culturals.   
Sèptima. Propietat intel·lectual  
1. Com a criteri general, correspon a la Universitat CEU Cardenal Herrera la titularitat i la gestió dels resultats d'investigació i de les invencions realitzades pel personal docent i investigador en el marc d'este conveni. La titularitat dels drets de propietat intel·lectual, patents d'invenció o models d'utilitat que pogueren obtindre's sobre els resultats i les invencions correspondrà igualment a la Universitat (art. 11 de la Normativa de Gestió dels Projectes d'Investigació de la CEU-UCH), sense detriment dels drets d'autor, que correspondran a l'autor (art. 14 de la Normativa de Gestió dels Projectes d'Investigació de la CEU-UCH).  
De la mateixa manera, els resultats d'investigació i invencions, així com la titularitat i l'explotació dels drets de propietat intel·lectual, patents, models d'utilitat o qualsevol altre benefici obtingut exclusivament pel personal de l'IVC+R, pertanyen a este organisme.  
La utilització per part de cada una de les institucions firmants dels resultats d'investigació obtinguts en el marc del present conveni, serà objecte de regulació en cada addenda sota els criteris de reciprocitat i igualtat.  
2. No obstant això, si com a conseqüència lògica de la col·laboració plasmada en este conveni els equips d'investigació participants obtingueren, de forma conjunta, algun resultat d'investigació, la titularitat de la propietat intel·lectual i els consegüents drets d'explotació a què poguera donar lloc correspondran a ambdós institucions igualment.  
Octava. Resolució  
El present conveni es resoldrà o s'extingirà per qualsevol de les causes següents:  
a) Incompliment de qualsevol de les clàusules o obligacions previstes en el present conveni.  
b) Acord mutu de les parts.   
c) Finalització, desaparició o esgotament de l'objecte convingut.  
d) La resta de causes previstes en la legislació vigent.  
e) De forma unilateral per una de les parts i sempre amb una antelació mínima de tres mesos.  
Novena. Comissió de seguiment  
A fi de fer el seguiment d'allò acordat en este conveni, es constituïx una comissió composta per un representant de cada una de les parts firmants, en què es debatran totes les qüestions relatives al desplegament de l'actuació i es farà el seguiment i la justificació de les aportacions econòmiques de les parts.   
Deu. Entrada en vigor i duració  
El present acord entrarà en vigor en el moment de la firma i la seua vigència serà indefinida, sense perjuí de la finalització de l'actualització establida en l'addenda annexa. Tot això sense perjuí de les causes de resolució previstes en la clàusula octava.   
Onze. Protecció de dades i prevenció de riscos laborals  
Ambdós parts es comprometen al compliment del Reial Decret 171/2004, de 30 de gener pel qual es desplega l'article 24 de la Llei 31/1995, de 8 de novembre, de Prevenció de Riscos Laborals, en matèria de coordinació d'activitats empresarials en l'execució del present conveni.   
Per mitjà d'este conveni les parts autoritzen el tractament de les seues dades personals amb l'únic fi de dur a terme les gestions encomanades. El cedent conserva el dret d'accés, rectificació i cancel·lació de les dades subministrades, per mitjà d'una comunicació escrita en els termes establits en la Llei 15/1999, de 13 de desembre, de Protecció de Dades de caràcter personal, en sentit contrari.  
Dotze. Jurisdicció  
L'IVC+R i la CEU-UCH es comprometen a resoldre de manera amistosa qualsevol desacord que puga sorgir en el desplegament del present acord.   
En cas de conflicte, ambdós parts acorden sotmetre's als tribunals de València, amb renúncia del fur propi que, en dret, poguera correspondre'ls.   
I, com a prova de conformitat, firmen en dos exemplars el present document, compost per set pàgines impreses per una sola cara, en el lloc i la data que s'hi indiquen.   
Per la Universitat CEU Cardenal Herrera: José Mª Díaz y Pérez de la Lastra.  
Per l'Institut Valencià de Conservació i Restauració de Béns Culturals: Carmen Pérez García.